ПРАВИЛНИК за прилагане на Закона за ветераните от войните
Приет с ПМС № 168 от 16.08.1999 г., обн., ДВ, бр. 75 от 24.08.1999 г., изм., бр. 112 от 23.12.1999 г., в сила от 1.01.2000 г., бр. 29 от 7.04.2000 г., изм. и доп., бр. 61 от 10.07.2001 г., в сила от 10.07.2001 г.; изм. с Решение № 6288 от 31.07.2001 г. на ВАС на РБ - бр. 73 от 21.08.2001 г., в сила от 21.08.2001 г.; изм., бр. 38 от 12.04.2002 г., в сила от 12.04.2002 г.
Глава пета
ПЪТУВАНЕ ПО ЖЕЛЕЗОПЪТНИЯ И ВОДНИЯ ТРАНСПОРТ
Чл. 8. (1) Ветераните от войните имат право на безплатно пътуване по железопътния транспорт в страната, както следва:
1. на неограничен брой пътувания в границите на областта, в която живеят;
2. на пътуване веднъж годишно в страната, а носителите на "Орден за храброст" - 3 пъти - отиване и връщане, по свободно избран маршрут.
(2) (Изм. - ДВ, бр. 112 от 1999 г.) Пътуванията в границите на областта, в която живеят ветераните от войните, се извършват срещу специално издадена от Национална компания "БДЖ" карта за безплатно пътуване на ветеран от войните, която съдържа данни за името на ползвателя, единния му граждански номер, номерата на удостоверенията, издадени от Главното управление на архивите при Министерския съвет, и наименованието на областта по местоживеене на лицето. Картата е без снимка и се уважава след представяне на паспорт (лична карта) и на удостоверенията по чл. 4, ал. 1 .
(3) Пътуванията в страната се извършват срещу издаден кредитен бланков билет за безплатно пътуване, в който се вписват началната и крайната гара и номерата на удостоверенията на съответния ветеран от войната. В удостоверенията по чл. 4, ал. 1 се вписват датата, маршрутът на пътуване и номерът на бланковия билет.
Чл. 9. (1) Ветераните от войните имат право на безплатно пътуване веднъж в годината, а носителите на "Орден за храброст" - 3 пъти, по водния транспорт в страната - за отиване и връщане по свободно избран от тях маршрут.
(2) Пътуването по водния транспорт се извършва с бланков билет, издаден след представянето на паспорт (лична карта) и на удостоверенията по чл. 4, ал. 1 .
(3) В удостоверенията се вписват датата, серията и номерът на бланковия билет, началният и крайният пункт на пътуването, а в бланковия билет - номерата на удостоверенията по чл. 4, ал. 1 .
Чл. 10. Компенсирането на безплатните пътувания на ветераните от войните се извършва със средства от републиканския бюджет по ред, определен с наредба на министъра на финансите и министъра на транспорта.
Глава шеста
ПЪТУВАНЕ ПО АВТОМОБИЛНИЯ ТРАНСПОРТ
Чл. 11. (1) Ветераните от войните имат право на безплатно пътуване по автомобилния транспорт в страната, както следва:
1. на неограничен брой пътувания с автомобилния транспорт в границите на областта, в която живеят;
2. на пътуване веднъж в годината с автомобилен транспорт по релации, в които няма железница, а за носителите на "Орден за храброст" - 3 пъти, по свободно избран маршрут - отиване и връщане;
3. на неограничен брой пътувания по вътрешноградския транспорт в цялата страна.
(2) (Изм. - ДВ, бр. 38 от 2002 г.) Предоставеното право на ветераните от войните за междуселищни пътувания в границите на областта, в която живеят, се отнася за автобусните линии на територията на областта съгласно утвърдените транспортни схеми на обществения автомобилен транспорт.
(3) При сключването на договори между общинската администрация и превозвачите от частния автомобилен транспорт задължително се включват клаузи, даващи право на ветераните от войните да ползват и частния автотранспорт при условията на ползване на държавния и общинския транспорт.
Чл. 12. (1) Пътуването на ветераните от войните в границата на областта, в която живеят, и във вътрешноградския транспорт в страната се извършва срещу издадена абонаментна карта за безплатно пътуване по автомобилния транспорт.
(2) Абонаментната карта се издава по образец, утвърден от министъра на транспорта, срещу представено от лицето удостоверение за "ветеран от войните". Картата е поименна, със снимка на лицето, и на нея се отбелязва областта, за която важи, както и наименованието на общината по местоживеене на лицето.
(3) Абонаментната карта се издава от определен от общината превозвач, който осъществява транспортното обслужване на населението в общината по местоживеене на ветерана. Когато транспортното обслужване се извършва от няколко превозвача, абонаментната карта се издава от този превозвач, който има преобладаващ дял в общия обем на превозите.
(4) Абонаментната карта се издава за 1 календарна година.
(5) Изгубена или унищожена абонаментна карта може да се замени еднократно през годината с дубликат.
(6) При смяна на местоживеенето в друга област нова абонаментна карта може да бъде издадена след връщане на старата.
Чл. 13. Превозвачът води специален регистър за издадените карти, съдържащ трите имена на лицето, номера на удостоверението за "ветеран от войните", датата и номера на издадената карта и подпис на лицето.
Чл. 14. Компенсирането на безплатните пътувания на ветераните от войните се извършва със средства от републиканския бюджет, предоставяни чрез общините. Тези средства ежегодно се разпределят между общините в зависимост от категорията им съразмерно на броя на ветераните от войните по списък, утвърден от министъра на финансите и министъра на транспорта.
Чл. 15. Компенсационните суми се предоставят на транспортните дружества по ред, установен в наредба на министъра на финансите и министъра на транспорта.